Noudat ek myself met die roomys uitgewoed het het ek deesdae nie vreeslik lus vir kos maak nie. Ek bly by dit wat uiters eenvoudig is – pasta met pesto, roosterbrood met kaas. Gisteraand het ek myself uiteindelik so ver gekry om 'n stukkie swartwoudspek gaar te maak en 'n halwe bossie klein preie te rooster. Die stand van my woonstel mag hiermee te doen hê. Die laaste week is spandeer aan lees oor ontologie en die syn (dit hou nooit op nie, voel dit), aan klasse uitwerk oor die monsteragtige in film, aan gewoond raak daaraan om 'n kantoor te hê vir die eerste keer ooit. So my huis staan op sy kop. Dit terwyl daar nie net 'n hele klomp roomys in my vrieskas is nie, maar ook 'n yskas vol kos. Onder andere 'n sak vol blosige tamaties van die boeremark. Nog 'n sakkie ferm rooirissies. En twee komkommers. (Ek kan nie presies onthou hoekom daar twee is nie, moet ek eerlik wees.)